Missier ta’ 56 sena mill-Fgura ma nstabx ħati li kellu x’jaqsam sesswalment ma’ bintu ta’ 11-il sena u li esponiha għal materjal pornografiku li jinvolvi l-annimali. Il-Qorti rriżultalha li dawn l-allegazzjonijiet saru fil-konfront tal-missier wara li kisruha minn ma’ xulxin. Fil-Qorti ngħad li t-tifla qalet lil ommha dwar l-allegat abbuż sesswali minn missierha f’Jannar tal-2012. Ingħad li l-allegat abbuż seħħ fis-sajf tal-2009. Hawnhekk l-omm irrapportat b’mod immedjat l-abbuż lill-Aġenżija Appoġġ. It-tifla allegat li missierha wriha materjal pornografiku, li wħud minnu kellu xeni sesswali ma’ annimali. Hija allegat ukoll li missierha talabha diversi drabi biex ikollha x’taqsam miegħu u żiedet tgħid li f’okkażjoni minnhom, missierha poġġielha jdejha fuq il-partijiet ġenitali tiegħu biex juriha li kien qed iħossu eċċitat jara l-film pornografiku. B’ġurament, it-tifla qalet li misseriha offrilha li ma tmurx xahar skola u €20 biex ikollha x’taqsam miegħu. Qalet ukoll li missierha kiene heddidha li joqtol lil ommha f’każ li tgħidilha b’dak li kien għaddej. Madankolu minħabba diversi inkonsistenzi fix-xhieda tal-binit, il-Qorti ppreseduta mill-Maġistrat Audrey Demicoli ma emmnitx dak li qalet it-tifla, jiġifieri li missierha kien qiegħed juriha materjal pornografiku. Il-Qorti semgħet li l-missier u l-bint kienu kisruha minħabba li huwa ma ridhiex toħroġ mal-boy friend tagħha, li kien qed ikollha x’taqsam sesswalment miegħu. Il-Qorti qalet li kien wara dan l-inċident li hija vvintat dawn l-affarijiet dwar missierha biex tpattihilu. Il-Maġistrat sostniet ukoll li t-tifla pprovat twaqqaf il-proċeduri kontra missierha, indikazzjoni oħra li hija kienet qed tigdeb. Hija ratha stramba wkoll li waqt l-abbuż li seħħ fis-sajf kienet liebsa kowt tas-suf. Fid-dawl tal-inkonsistenzi li rriżultaw mix-xhieda tal-bint, il-Qorti lliberat lill-missier mill-akkużi li nġiebu kontrih. Il-Qorti nnotat ukoll li l-pulizija qatt ma sabet films pornografiċi fil-pussess tiegħu, hekk kif allegat il-bint.